ddrg/super_eurlex huggingface dataset:
A Bizottság határozata

(2002. november 7.)

a veszélyes áruk vasúti szállítására szolgáló gázhordókra, palackkötegekre és tartályokra vonatkozó határidők tekintetében a 96/49/EK tanácsi irányelv módosításáról

(az értesítés a C(2002) 4343. számú dokumentummal történt)

(EGT vonatkozású szöveg)

(2002/885/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/6/EK [1] bizottsági irányelvvel módosított, a veszélyes áruk vasúti fuvarozására [2] vonatkozó tagállami jogszabályok közelítéséről szóló, 1996. július 23-i 96/49/EK tanácsi irányelvre és különösen annak 6. cikke (4) bekezdésének harmadik albekezdésére,

mivel:

(1) A veszélyes áruk vasúti fuvarozására szolgáló gázhordók, palackkötegek és tartányok kialakítására, használatára és fuvarozási feltételeire vonatkozó részletes műszaki előírásokat meghatározó európai szabványokat még nem építették be a 96/49/EK irányelv mellékletébe, mivel még nem fejeződött be a vonatkozó CEN szabványosítási eljárás.

(2) Ezért módosítani kell a 96/49/EK irányelv 6. cikkének (4) bekezdésében rögzített azon határidőket, amelyektől a gázhordóknak, palackkötegeknek és tartányoknak meg kell felelniük a 96/49/EK irányelvnek.

(3) Ezért a 96/49/EK irányelvet ennek megfelelően módosítani kell.

(4) A jogbiztonság érdekében ezt a határozatot 2001. július 1-jétől kell alkalmazni,

ELFOGADTA EZT A HATÁROZATOT:

1. cikk

A 96/49/EK irányelv 6. cikke (4) bekezdésének első és második albekezdése helyébe a következő szöveg lép:

"Bármely tagállam fenntarthat olyan, a melléklet 2. osztálya szerinti, új tartányok, valamint új gázhordók és palackkötegek kialakítására, használatára és fuvarozási feltételeire vonatkozó, 1996. december 31-én hatályos nemzeti rendelkezéseket, amelyek e melléklet rendelkezéseitől különböznek, amíg a tartányok, gázhordók és palackkötegek gyártására és használatára vonatkozó szabványokra való utalás - az ezen irányelv rendelkezéseivel azonos kötelező erővel - nem kerül be a mellékletbe, de legkésőbb 2003. június 30-ig. A 2003. július 1-je előtt gyártott gázhordók, palackkötegek és tartányok, a 2001. július 1-je előtt gyártott és megfelelő biztonsági szinten karbantartott további tartályokat az eredeti feltételek mellett továbbra is használni lehet.

A 2003. június 30-i és a 2003. július 1-jei időpontot el kell halasztani azokra a gázhordókra, palackkötegekre és tartányokra vonatkozóan, amelyekre nincsenek részletes műszaki követelmények, illetve amelyekre vonatkozóan nincs a mellékletben a megfelelő európai szabványokra történő elegendő hivatkozás."

2. cikk

Ezt a határozatot 2001. július 1-jétől kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 2002. november 7-én.

a Bizottság részéről

Loyola De Palacio

alelnök

[1] HL L 30., 2001.2.1., 42. o.

[2] HL L 235., 1996.9.17., 25. o.

--------------------------------------------------
A Bizottság határozata

(2002. november 7.)

a veszélyes áruk közúti szállítására szolgáló gázhordókra, palackkötegekre és tartányokra vonatkozó határidők tekintetében a 94/55/EK tanácsi irányelv módosításáról

(az értesítés a C(2002) 4344. számú dokumentummal történt)

(EGT vonatkozású szöveg)

(2002/886/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/7/EK bizottsági irányelvvel [1], módosított, a veszélyes áruk közúti szállítására vonatkozó tagállami jogszabályok közelítéséről szóló, 1994. november 21-i 94/55/EK [2] tanácsi irányelvre és különösen annak 6. cikke (4) bekezdése harmadik albekezdésére,

mivel:

(1) A veszélyes áruk közúti szállítására szolgáló gázhordók, palackkötegek és tartányok kialakítására, használatára és fuvarozási feltételeire vonatkozó részletes műszaki előírásokat meghatározó európai szabványokat még nem építették be a 94/55/EK irányelv A. és B. mellékletébe, mivel még nem fejeződött be a vonatkozó CEN szabványosítási eljárás.

(2) Ezért módosítani kell a 94/55/EK irányelv 6. cikkének (4) bekezdésében rögzített azon határidőket, amelyektől az ilyen gázhordóknak, palackkötegeknek és tartányoknak meg kell felelniük a 94/55/EK irányelvnek.

(3) A 94/55/EK irányelvet ennek megfelelően módosítani kell.

(4) A jogbiztonság érdekében ezt a határozatot 2001. július 1-jétől kell alkalmazni,

ELFOGADTA EZT A HATÁROZATOT:

1. cikk

A 94/55/EK irányelv 6. cikke (4) bekezdésének első albekezdése helyébe a következő szöveg lép:

"A tagállamok továbbra is fenntarthatnak olyan, a C. melléklet 4. pontjának különleges előírása szerinti, az új gázhordók és palackkötegek, valamint az új tartányok gyártására, használatára és szállítási feltételeire vonatkozó, 1996. december 31-én hatályos nemzeti rendelkezéseket, amelyek az A. és a B. melléklet rendelkezéseitől különböznek, amíg a tartányok, gázhordók és palackkötegek gyártására és használatára vonatkozó szabványokra való utalás - az ezen irányelv rendelkezéseivel azonos kötelező erővel - be nem kerül az A. és a B. mellékletbe, de legkésőbb 2003. június 30-ig. A 2003. július 1-je előtt gyártott és megfelelő biztonsági szinten karbantartott gázhordókat, palackkötegeket és tartányokat, valamint a 2001. július 1-je előtt gyártott egyéb tartályokat az eredeti feltételek mellett továbbra is használni lehet."

2. cikk

Ezt a határozatot 2001. július 1-jétől kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 2002. november 7-én.

a Bizottság részéről

Loyola De Palacio

alelnök

[1] HL L 30., 2001.2.1., 43. o.

[2] HL L 319., 1994.12.12., 7. o.

--------------------------------------------------
A Tanács határozata

(2002. november 5.)

az Európai Közösség és a Brazil Szövetségi Köztársaság között egyetértési megállapodás formájában létrejött, a textil- és ruházati termékek piacra jutásával kapcsolatos szabályokról szóló megállapodásnak az Európai Közösség nevében történő aláírásáról és ideiglenes alkalmazásáról

2002/877/EK

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikkére, összefüggésben 300. cikke (2) bekezdésének első és második albekezdésével,

tekintettel a Bizottság javaslatára,

mivel:

(1) A Bizottság a Közösség nevében tárgyalásokat folytatott Brazíliával a textiltermékek kereskedelméről szóló, egyetértési megállapodás formájában létrejött kétoldalú megállapodásról.

(2) Az egyetértési megállapodás formájában létrejött megállapodást 2002. augusztus 8-án parafálták.

(3) Az egyetértési megállapodás formájában létrejött megállapodást a Közösség nevében alá kell írni.

(4) Annak érdekében, hogy e megállapodás előnyeit már rögtön a vonatkozó értesítéseket követően élvezhesse mindkét fél, ajánlatos e megállapodást – a viszonosságra is figyelemmel – a hivatalos megkötéshez szükséges eljárások befejezéséig ideiglenesen alkalmazni,

A KÖVETKEZŐKÉPPEN HATÁROZOTT:

1. cikk

A későbbi időpontban történő megkötés lehetőségére is figyelemmel, a Tanács elnöke felhatalmazást kap, hogy kijelölje a textiltermékek kereskedelméről szóló, egyetértési megállapodás formájában Brazíliával létrejött kétoldalú megállapodásnak az Európai Közösséget jogilag kötelező aláírására jogosult személyeket.

2. cikk

A viszonosságra is figyelemmel, az egyetértési megállapodás formájában létrejött megállapodást a hivatalos megkötéshez szükséges eljárások befejezéséig ideiglenesen kell alkalmazni.

A megállapodás szövegét csatolták e határozathoz.

3. cikk

(1) A Bizottság – a meghatározott textiltermékek harmadik országokból történő behozatalának közös szabályairól szóló, 1993. október 12-i 3030/93/EGK tanácsi rendelet [1] 17. cikkében említett eljárásnak megfelelően – módosíthatja a kettős ellenőrzési rendszer alkalmazását egyes termékek tekintetében, miután az egyetértési megállapodás 6. pontja szerint konzultációkat folytatott Brazíliával.

(2) Amennyiben Brazília nem teljesíti az egyetértési megállapodás 2. és 5. pontja vagy a kölcsönösen elfogadott kiegészítő jegyzőkönyv szerinti kötelezettségeket, a Bizottság újra bevezeti a kontingensrendszert a 3030/93/EGK rendelet 17. cikkében említett eljárásnak megfelelően.

4. cikk

E határozat az Európai Közösségek Hivatalos Lapjában való kihirdetését követő napon lép hatályba.

Kelt Brüsszelben, 2002. november 5-én.

a Tanács részéről

az elnök

T. Pedersen

[1] HL L 275., 1993.11.8., 1. o. A legutóbb a 797/2002/EK bizottsági rendelettel (HL L 128., 2002.5.15., 29. o.) módosított rendelet.

--------------------------------------------------
A Tanács határozata

(2002. szeptember 30.)

az Európai Unió és Bosznia és Hercegovina között létrejött, az Európai Unió Rendőri Missziójának (EUPM) boszniai és hercegovinai tevékenységéről szóló megállapodás megkötéséről

(2002/845/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 24. cikkére,

tekintettel az elnökség ajánlására,

mivel:

(1) A Tanács 2002. március 11-én elfogadta az Európai Unió Rendőri Missziójáról szóló 2002/210/KKBP együttes fellépést [1].

(2) A fenti együttes fellépés 11. cikke úgy rendelkezik, hogy az EUPM személyzetének boszniai és hercegovinai jogállásáról – beleértve adott esetben a kiváltságokat és mentességeket, valamint az EUPM létrehozásához és zavartalan működéséhez szükséges további biztosítékokat is – az Európai Unióról szóló szerződés 24. cikkében megállapított eljárásnak megfelelően kell megállapodni.

(3) Az elnökség tárgyalások megkezdésére történő felhatalmazásáról szóló 2002. július 12-i tanácsi határozatot követően az elnökség megállapodást kötött Bosznia és Hercegovinával az EUPM boszniai és hercegovinai tevékenységéről.

(4) Az említett megállapodást jóvá kell hagyni,

A KÖVETKEZŐKÉPPEN HATÁROZOTT:

1. cikk

Az Európai Unió és Bosznia és Hercegovina között létrejött, az Európai Unió Rendőri Missziójának (EUPM) Bosznia és Hercegovina területén kifejtett tevékenységéről szóló megállapodást az Európai Unió nevében jóvá kell hagyni.

A megállapodás szövegét csatolni kell e határozathoz.

2. cikk

A Tanács elnökét fel kell hatalmazni a megállapodásnak az Európai Uniót jogilag kötelező aláírására jogosult személy(ek) kijelölésére.

3. cikk

Ezt a határozatot a Hivatalos Lapban ki kell kihirdetni.

4. cikk

Ez a határozat a kihirdetésének napján lép hatályba.

Kelt Brüsszelben, 2002. szeptember 30-án.

a Tanács részéről

az elnök

P. S. Møller

[1] HL L 70., 2002.3.13., 1. o.

--------------------------------------------------
A Bizottság határozata

(1999. július 23.)

az Európai Atomenergia-közösség és Ukrajna Miniszteri Kabinetje között a nukleáris biztonságról és a szabályozott magfúzióról szóló két együttműködési megállapodás megkötéséről

(az értesítés a C(1999) 2405. számú dokumentummal történt)

(2002/924/Euratom)

AZ EURÓPAI KÖZÖSSÉGEK BIZOTTSÁGA,

tekintettel az Európai Atomenergia-közösséget létrehozó szerződésre, és különösen annak 101. cikke második bekezdésére,

tekintettel a Tanács jóváhagyására,

mivel a nukleáris biztonság és a szabályozott magfúzió terén az Európai Atomenergia-közösség és Ukrajna Miniszteri Kabinetje közötti két megállapodást meg kell kötni,

A KÖVETKEZŐKÉPPEN HATÁROZOTT:

Egyetlen cikk

A nukleáris biztonság és a szabályozott magfúzió terén az Európai Atomenergia-közösség és Ukrajna Miniszteri Kabinetje közötti két megállapodást az Európai Atomenergia-közösség nevében a Bizottság megköti.

A két megállapodás szövegét csatolták e határozathoz.

Kelt Brüsszelben, 1999. július 23-án.

a Bizottság részéről

Hans Van Den Broek

a Bizottság tagja

--------------------------------------------------
A Tanács határozata

(2002. október 3.)

az autóbusszal végzett nemzetközi különjárati személyszállításról szóló INTERBUS-megállapodás megkötéséről

(2002/917/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 71. cikke (1) bekezdésére és 93. cikkére, összefüggésben a 300. cikke (2) bekezdése első albekezdésének első mondatával és a 300. cikke (3) bekezdésének második albekezdésével,

tekintettel a Bizottság javaslatára [1],

tekintettel az Európai Parlament véleményére [2],

mivel:

(1) A Bizottság a Tanács 1995. december 7-i megbízásának megfelelően megtárgyalta a Boszniával és Hercegovinával, Bulgáriával, Csehországgal, Észtországgal, Horvátországgal, Lettországgal, Lengyelországgal, Litvániával, Magyarországgal, Moldovával, Romániával, Szlovákiával, Szlovéniával és Törökországgal megkötendő, az autóbusszal végzett nemzetközi különjárati személyszállításról szóló európai megállapodást.

(2) 2001. június 22-én, a 2001. június 18-i tanácsi határozatnak megfelelően, a Közösség nevében aláírták az autóbusszal végzett nemzetközi különjárati személyszállításról szóló INTERBUS-megállapodást.

(3) A megállapodást 2001. június 30-án aláírta az Európai Közösség és a következő 13 ország: Bosznia és Hercegovina, Bulgária, Csehország, Horvátország, Lettország, Lengyelország, Litvánia, Magyarország, Moldova, Románia, Szlovákia, Szlovénia és Törökország.

(4) Az INTERBUS-megállapodás megkötése hozzájárul a szerződő felek közötti közlekedési kapcsolatok fejlődéséhez; a megállapodás hatálybalépéséhez az aláírását követően négy szerződő félnek - közöttük a Közösségnek is - jóvá kell hagynia vagy meg kell erősítenie a megállapodást.

(5) Az INTERBUS-megállapodás jóváhagyásra szorul,

A KÖVETKEZŐKÉPPEN HATÁROZOTT:

1. cikk

Az autóbusszal végzett nemzetközi különjárati személyszállításról szóló INTERBUS-megállapodás megkötését a Közösség nevében jóváhagyják.

A megállapodás szövegét csatolták e határozathoz.

2. cikk

A Tanács elnöke felhatalmazást kap, hogy kijelölje azt a személyt, aki jogosult arra, hogy a Közösség nevében letétbe helyezze a megállapodás 27. cikkében meghatározott jóváhagyó okmányt annak érdekében, hogy az a Közösségre nézve kötelező legyen.

3. cikk

A tanács tagjai képviselőinek támogatásával a Közösséget a Bizottság képviseli a megállapodás 23. cikkével létrehozott vegyes bizottságban (a továbbiakban: a bizottság).

A bizottság keretében meghozandó közösségi álláspontot a Bizottság javaslata alapján a Tanács minősített többséggel fogadja el. A Tanács egyszerű többséggel jár el, ha a bizottság által javasolt határozat a bizottság eljárási szabályzatára vonatkozik.

A bizottság által hozott határozatokat az Európai Közösségek Hivatalos Lapjában ki kell hirdetni.

4. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Luxembourgban, 2002. október 3-án.

a Tanács részéről

az elnök

F. Hansen

[1] HL C 51. E., 2002.6.26., 193. o.

[2] 2002. július 2-i vélemény (a Hivatalos Lapban még nem tették közzé).

--------------------------------------------------
A Tanács határozata

(2002. december 10.)

az Európai Unió Rendőri Missziójáról szóló 2002/210/KKBP együttes fellépés végrehajtásáról

(2002/968/KKBP)

AZ EURÓPAI UNIÓ TANÁCSA,

tekintettel az Európai Unió Rendőri Missziójáról (EUPM) szóló, 2002. március 11-i 2002/210/KKBP tanácsi együttes fellépésre [1], és különösen annak 9. cikke (1) bekezdésének b) pontja utolsó albekezdésére, az Európai Unióról szóló szerződés 23. cikke (2) bekezdésének második francia bekezdésével összefüggésben,

mivel a Tanácsnak határoznia kell a 2003. évre vonatkozó végleges költségvetésről,

A KÖVETKEZŐKÉPPEN HATÁROZOTT:

1. cikk

(1) Az EUPM 2003. évre szóló költségvetése 38 millió euró, amelyből 20 millió eurós referenciaösszeget az Európai Unió általános költségvetéséből közösen kell finanszírozni.

(2) Az (1) bekezdésben meghatározott, az általános közösségi költségvetésből finanszírozott ráfordítás kezelésére a költségvetési ügyekre alkalmazandó közösségi eljárások és szabályok vonatkoznak azzal a kivétellel, hogy semmilyen előfinanszírozás nem marad a Közösség tulajdonában.

2. cikk

Ez a határozat az elfogadásának napján lép hatályba.

3. cikk

Ezt a határozatot a Hivatalos Lapban ki kell hirdetni.

Kelt Brüsszelben, 2002. december 10-én.

a Tanács részéről

az elnök

P. S. Møller

[1] HL L 70., 2002.3.13., 1. o.

--------------------------------------------------
A BIZOTTSÁG HATÁROZATA

(2002. december 2.)

a Kanadából vagy az Amerikai Egyesült Államokból származó, fakéreggel borított tölgyfarönkre (Quercus L.) vonatkozóan a 2000/29/EK tanácsi irányelv egyes rendelkezéseitől való eltérésnek a tagállamok számára történő engedélyezéséről szóló 93/467/EGK határozat módosításáról

(az értesítés a C(2002) 4761. számú dokumentummal történt)

(2002/947/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2002/36/EK bizottsági irányelvvel[1] módosított, a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre[2] és különösen annak 15. cikke (1) bekezdésére,

tekintettel Németország kérésére,

mivel:

(1) A 2000/29/EK irányelv rendelkezései szerint az észak-amerikai országokból származó fakéreggel borított tölgyfarönköket (Quercus L.) elvileg nem lehet behozni a Közösségbe, mert fennáll a veszélye a Ceratocystis fagacearum (Bretz) Hunt. behurcolásának, amely a tölgyelhalás okozója.

(2) A legutóbb a 2000/780/EK határozattal[3] módosított 93/467/EGK bizottsági határozat[4] eltéréseket engedélyez a Kanadából és az Amerikai Egyesült Államokból származó, fakéreggel borított tölgyfarönkökre (Quercus L.) vonatkozóan, feltéve hogy a külön meghatározott feltételeknek megfelelnek.

(3) A határozatban előírt engedély 2002. december 31-én lejár.

(4) Az engedélyezést igazoló körülmények még fennállnak.

(5) Ezért az engedélyt további korlátozott időtartamra meg kell hosszabbítani, a Phytophthora ramorum Werres, De Cock ... Man in 't Veld sp. nov. Közösségbe való behurcolásának és a Közösségen belüli elterjedésének megakadályozására vonatkozó ideiglenes növény-egészségügyi szükségintézkedésekről szóló, 2002. szeptember 19-i 2002/757/EK bizottsági határozat[5] sérelme nélkül.

(6) Ennek megfelelően a 93/467/EGK határozat módosítása szükséges.

(7) A Bizottság fel fogja kérni Kanadát és az Amerikai Egyesült Államokat, hogy adják meg azokat a szakmai információkat, amelyek szükségesek a szakmai feltételek szerint megkövetelt védekezési intézkedések működésének ellenőrzéséhez.

(8) Az e határozatban előírt intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 93/467/EGK határozat a következőképpen módosul:

(1) a 3. cikkben a "2002. december 31." időpont helyébe a "2004. december 31." lép;

(2) az I. melléklet 7. pontjában a "2000/780/EK" helyébe "a 2002/947/EK határozattal módosított 93/467/EGK" lép.

2. cikk

Ennek a határozatnak a tagállamok a címzettjei.

Kelt Brüsszelben, 2002. december 2-án.

a Bizottság részéről

David BYRNE

a Bizottság tagja

[1] HL L 116., 2002.5.3., 16. o.

[2] HL L 169., 2000.7.10., 1. o.

[3] HL L 309., 2000.12.9., 35. o.

[4] HL L 217., 1993.8.27., 49. o.

[5] HL L 252., 2002.9.20., 37. o.
A Tanács határozata

(2002. december 16.)

az Európai Közösség és a Kambodzsai Királyság között létrejött, a textiltermékek kereskedelméről szóló, 2002. október 18-án Phnom Penh-ben parafált megállapodás Közösség nevében történő aláírásáról és ideiglenes alkalmazásáról

(2002/1000/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikkére, összefüggésben 300. cikke (2) bekezdése első albekezdésének első mondatával,

tekintettel a Bizottság javaslatára,

mivel:

(1) A Bizottság az Európai Közösség nevében a Kambodzsai Királysággal tárgyalt egy textiltermékek kereskedelméről szóló megállapodásról.

(2) A megállapodást 2002. október 18-án parafálták.

(3) Indokolt a megállapodást 2003. január 1-jétől ideiglenesen alkalmazni a hivatalos megkötéséhez szükséges eljárások befejezéséig, feltéve, hogy az ideiglenes alkalmazás viszonossági alapon történik.

(4) A megállapodás lehetséges későbbi megkötésére figyelemmel a megállapodást a Közösség nevében alá kell írni,

A KÖVETKEZŐKÉPPEN HATÁROZOTT:

1. cikk

tekintettel az említett megállapodás megkötéséről szóló tanácsi határozatra, az Európai Közösség és a Kambodzsai Királyság között létrejött, a textiltermékek kereskedelméről szóló megállapodás aláírását a Közösség nevében a Tanács jóváhagyja.

A megállapodás szövegét csatolták e határozathoz.

2. cikk

A Tanács elnöke felhatalmazást kap, hogy kijelölje a megállapodásnak – megkötésére is figyelemmel – a Közösség nevében történő aláírásra jogosult személyeket.

3. cikk

Figyelemmel a viszonosság elvére, a megállapodást 2003. január 1-jétől ideiglenesen kell alkalmazni a hivatalos megkötéshez szükséges eljárások befejezéséig.

Kelt Brüsszelben, 2002. december 16-án.

a Tanács részéről

az elnök

M. Fischer Boel

--------------------------------------------------
A Tanács határozata

(2001. február 26.)

a Brüsszelben, 2002. október 23-án parafált, az Európai Közösség és a Nepáli Királyság között a textiltermékek kereskedelméről létrejött megállapodásnak az Európai Közösség nevében történő aláírásáról és ideiglenes alkalmazásáról

(2002/993/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 133. cikkére, összefüggésben a 300. cikke (2) bekezdésének első és második albekezdésével,

tekintettel a Bizottság javaslatára,

mivel:

(1) A Bizottság a Közösség nevében tárgyalásokat folytatott a Nepáli Királysággal a textiltermékek kereskedelméről szóló megállapodásról.

(2) A megállapodást 2002. október 23-án parafálták.

(3) Az egyetértési megállapodás formájában létrejött megállapodást a Közösség nevében alá kell írni.

(4) Indokolt e megállapodást 2003. január 1-jétől a hivatalos megkötéshez szükséges eljárások befejezéséig ideiglenesen alkalmazni, a viszonosságra is figyelemmel.

(5) A későbbi időpontban történő megkötés lehétősegére is figyelemmel, a megállapodást a Közösség nevében jóvá; kell hayani;

A KÖVETKEZŐKÉPPEN HATÁROZOTT:

1. cikk

Az Európai Közösség és a Nepáli Királyság között a textiltermékek kereskedelméről létrejött megállapodást a Közösség nevében a Tanács jóváhagyja, figyelemmel a megállapodás megkötéséről szóló tanácsi határozatra.

A megállapodás szövegét csatolták e határozathoz.

2. cikk

A Tanács elnöke felhatalmazást kap, hogy kijelölje a megállapodásnak az Európai Közösség nevében történő aláírására jogosult személyeket, a megkötésére is figyelemmel.

3. cikk

A viszonosságra is figyelemmel, az egyetértési megállapodás formájában létrejött megállapodást 2003. január 1-jétől a hivatalos megkötéshez szükséges eljárások befejezéséig ideiglenesen kell alkalmazni.

Kelt Brüsszelben, 2002. december 16-án.

a Tanács részéről

az elnök

M. Fischer Boel

--------------------------------------------------